आकांक्षा दुबे सुसाइड केस में है आरोपी, वाराणसी पुलिस ने एक्ट्रेस की मौत के 12वें दिन गाजियाबाद से पकड़ा
Uttar Pradesh Bhojpuri Actress Akanksha Dubey Suicide Case - Accused Singer Samar Singh Arrested From Ghaziabad. भोजपुरी अभिनेत्री आकांक्षा दुबे सुसाइड केस में आरोपी सिंगर समर सिंह को गिरफ्तार कर लिया गया है। वाराणसी पुलिस ने गाजियाबाद के नंदग्राम क्षेत्र से 12वें दिन पकड़ा है
भोजपुरी अभिनेत्री आकांक्षा दुबे सुसाइड केस में आरोपी सिंगर समर सिंह को गिरफ्तार कर लिया गया है। वाराणसी पुलिस ने गाजियाबाद के नंदग्राम क्षेत्र से 12वें दिन पकड़ा है। आकांक्षा की मां ने समर सिंह पर बेटी के साथ रिलेशनशिप में धोखा देने का आरोप लगाया था। आकांक्षा ने 26 मार्च को होटल में सुसाइड कर लिया था।
आरोपी सिंगर समर सिंह और उसके भाई संजय सिंह के खिलाफ NBW जारी हुआ था। उसके खिलाफ कुर्की की तैयारी चल रही थी। इससे पहले लुकआउट नोटिस भी जारी हुआ था। पुलिस को आशंका थी कि दोनों विदेश भाग सकते हैं। हालांकि अभी संजय तक पुलिस नहीं पहुंच सकी है। वह फरार है।
गिरफ्तारी के बाद वाराणसी पुलिस ने समर सिंह को गाजियाबाद की सीजेएम कोर्ट में पेश किया। इसी के साथ वाराणसी पुलिस ने हाथोंहाथ ट्रांजिट रिमांड की अर्जी दाखिल कर दी। कोर्ट ने ट्रांजिट रिमांड को मंजूरी दे दी है। वाराणसी पुलिस अब समर सिंह को 24 घंटे की ट्रांजिट रिमांड पर लेकर वाराणसी के लिए निकली है।
4 दिन पहले आया था गाजियाबाद
ADCP वाराणसी मनीष सांडिल्य ने बताया कि समर सिंह को राजनगर एक्सटेंशन की चार्म्स क्रिस्टल सोसाइटी से पकड़ा गया है। इससे पहले वह नोएडा में रह रहा था। 4 दिन पहले यहां आया था। गाजियाबाद पुलिस के DCP निपुण अग्रवाल के अनुसार, गुरुवार को वाराणसी पुलिस यहां आई थी। आकांक्षा दुबे मामले में हेल्प मांगी थी। इसके बाद गाजियाबाद में नंदग्राम थाना क्षेत्र स्थित गांव मोरटा के नजदीक एक सोसाइटी से वाराणसी पुलिस ने गिरफ्तार किया है। फिलहाल अभी समर सिंह गाजियाबाद में है।
मीडिया के सवालों का जवाब नहीं दिया
DCP निपुण अग्रवाल ने बताया कि गाजियाबाद की चार्म्स क्रिस्टल सोसाइटी से कुल 3 लोग उठाए गए थे। इसमें समर सिंह को गिरफ्तार कर लिया है। बाकी 2 लोग पूछताछ के बाद छोड़ दिए हैं। मीडियाकर्मियों ने कई बार समर से पूछा- आकांक्षा दुबे से क्या रिश्ता है? समर ने इसका एक भी बार जवाब नहीं दिया। उसने सफेद रंग के गमछे से अपना चेहरा छिपाया हुआ था। पुलिस धक्का-मुक्की के बीच समर को नंदग्राम थाने से निकालकर कोर्ट ले गई।
CJM कोर्ट में मधु दुबे के वकील ने डाली याचिका
26 मार्च को सारनाथ स्थित एक होटल के कमरे में आकांक्षा दुबे का शव फांसी पर लटका मिला था। अभिनेत्री की मां मधु दुबे के वकील शशांक शेखर त्रिपाठी ने मुख्य न्यायिक मजिस्ट्रेट की कोर्ट में विवेचना के पर्यवेक्षण की निगरानी करने की गुहार लगाई है। मधु दुबे की ओर से याचिका में आकांक्षा दुबे और समर सिंह के संबंधों की जानकारी दी। बताया कि आरोपी आकांक्षा के साथ 3 साल लिव-इन-रिलेशनशिप में रहा।
इस दौरान फोटो और वीडियो रिकार्ड कर लिए, जिन्हें वायरल करने की धमकी देता था। अभिनेत्री को दूसरों के साथ काम करने पर मारता-पीटता था। मधु दुबे ने कोर्ट से मुकदमा की केस डायरी, विवेचक और साक्ष्य तलब कर कोर्ट की निगरानी में पर्यवेक्षण की अपील की। CJM ने याचिका पर पुलिस से रिपोर्ट तलब की है।
हाईकोर्ट में समर और संजय के वकील ने डाली याचिका
इधर, आरोपी समर सिंह और संजय सिंह ने हाईकोर्ट का दरवाजा खटखटाया है। उसके वकील राजेश प्रताप सिंह ने हाईकोर्ट की ऑनलाइन वेबसाइट पर पांच अप्रैल को याचिका का रजिस्ट्रेशन कराया था, जिसे 6 अप्रैल को स्वीकार किया गया। हालांकि, इस रिट पर गुरुवार को किसी तरह की सुनवाई या कार्रवाई नहीं हो सकी।
न्यायालय के शेड्यूल में संभावित जजों के नाम जारी किए गए हैं। इसमें वरिष्ठ जज अंजनी कुमार मिश्रा और जज नंद प्रभा शुक्ला की खंडपीठ सुनवाई करेगी। हालांकि, अभी सुनवाई के लिए तारीख निर्धारित नहीं हो सकी। समर सिंह के वकील ने कोर्ट के समक्ष कुछ साक्ष्य पेश करने का दावा किया है।
वकील ने बताया कि समर सिंह को गलत तरीके से फंसाया जा रहा है। उसके खिलाफ गलत तथ्यों में FIR हुई है। अभिनेत्री के परिजन बेबुनियाद आरोपों के साथ समर की छवि धूमिल कर रहे हैं। उनका करियर तबाह हो रहा है। कोर्ट मामले का संज्ञान लेकर केस में राहत दे।
वाराणसी के होटल में पंखे से लटका मिला था आकांक्षा का शव
आकांक्षा दुबे ने 26 मार्च को वाराणसी के सारनाथ के एक होटल में सुसाइड कर लिया। उनका शव होटल के कमरा नंबर 105 में पंखे से लटका मिला। आकांक्षा के सुसाइड की वजह का अब तक पता नहीं चल पाया है। आकांक्षा भदोही जिले के चौरी थाना क्षेत्र के परसीपुर गांव की रहने वाली थीं। सुबह मेकअप मैन ने आकांक्षा दुबे को फोन किया।
फोन न उठाने पर मेकअप मैन होटल पहुंचा। वहां आकांक्षा के कमरे का दरवाजा बंद था। होटल के कर्मियों ने मेकअप मैन को बताया कि आकांक्षा ने सुबह से नाश्ते के लिए ऑर्डर नहीं दिया है। इसके बाद होटल के कर्मचारियों ने कमरे का दरवाजा खटखटाया। जब अंदर से कोई रिस्पॉन्स नहीं आया, तो उन्होंने पुलिस को बुलाया।
आकांक्षा दुबे की संदिग्घ मौत से जुड़ी ये खबरें भी पढ़ें....
भोजपुरी एक्ट्रेस आकांक्षा दुबे ने सुसाइड किया:सारनाथ के होटल में पंखे से लटका मिला शव 
भोजपुरी एक्ट्रेस आकांक्षा दुबे ने रविवार को वाराणसी के सारनाथ के एक होटल में सुसाइड कर लिया। उनका शव होटल के कमरा नंबर 105 में पंखे से लटका मिला। पुलिस ने शव कब्जे में ले लिया है। आकांक्षा के सुसाइड की वजह का अब तक पता नहीं चल पाया है। आकांक्षा भदोही जिले के चौरी थाना क्षेत्र के परसीपुर गांव की रहने वाली थीं। पढ़ें पूरी खबर...
आकांक्षा की मां बोलीं- रिलेशनशिप में बेटी को धोखा दिया, प्रताड़ित किया...उसको मार डाला
आकांक्षा की मां ने सारनाथ थाने में सिंगर समर सिंह, संजय सिंह के खिलाफ केस दर्ज कराया। साथ ही उन्होंने कहा कि उनकी बेटी की हत्या हुई है। भोजपुरी सिंगर समर सिंह इसका दोषी है। उसने बेटी को रिलेशनशिप में धोखा दिया है। आकांक्षा की मां मधु दुबे ने कहा, ''समर बेटी को 3 साल से प्रताड़ित कर रहा था।' पढ़ें पूरी खबर...
आकांक्षा के पेट में मिला ब्राउन केमिकल:पोस्टमॉर्टम रिपोर्ट में पेट में अल्कोहल और फूड नहीं मिला; उस रात पार्टी का बिल था 11 हजार
भोजपुरी अभिनेत्री आकांक्षा दुबे की मौत की पहेली उलझती जा रही है। उनकी पोस्टमॉर्टम रिपोर्ट में चौंकाने वाले खुलासे हुए हैं। जिस रात (26 मार्च) आकांक्षा की लाश फंदे पर लटकती मिली थी, वह एक पार्टी से लौटी थीं। CCTV में भी वह खुश नजर आ रही थीं। मगर कुछ देर बाद सामने आए वीडियो में वह दुखी थीं। पढें पूरी खबर...